Marijana Puljak, čelnica je stranke Pametno koja na izbore izlazi u koaliciji sa strankom Za grad. Kampanju vode oštro kritizirajući sve političke strukture i predstavljajući svoj program za kojega brojni stručnjaci imaju riječi hvale. Nadaju se da će ovoga puta biti dovoljno uvjerljivi i izboriti se za ulazak u Sabor.

Kakve izborne rezultate predviđate za svoju koaliciju?

Najbrže rastuća stranka smo u Hrvatskoj i u koaliciji sa Za grad izlazimo na izbore u svim jedinicama u Hrvatskoj. Vjerujemo da će puno ljudi prepoznati našu želju da zaokrenemo Hrvatsku u pravom smjeru.

S koliko saborskih mandata biste bili zadovoljni?

Bili bismo zadovoljni s klubom zastupnika, da promoviramo naše ideje o modernoj i građanskoj Hrvatskoj.

Nekada se činilo da biste mogli s Mostom, što vas je razdvojilo?

Mi ne dijelimo istu viziju Hrvatske. Oni nas žele vratiti u Srednji vijek, zaustavili su kurikularnu reformu, nisu se nikad izjasnili o istupima Hasanbegovića, vjerojatno dijele i iste vrijednosti s njim. Most je projekt jednog ili dva čovjeka koji upravljaju iz sjene i prevarom nameću svoj svjetonazor građanima. Mi želimo modernu, otvorenu, tolerantnu, sekularnu i građansku Hrvatsku u kojoj se poštuju osnovna ljudska prava, prava svih manjina, pravo žene na izbor…

Kritizirate Most i HDZ, kao i njihovu vladu, znači li to da biste mogli podržati vladu Narodne koalicije? Zašto vam je SDP prihvatljiviji od HDZ-a?

Narodna koalicija u zadnje vrijeme također relativizira civilizacijske vrijednosti koje smo već dosegli kao društvo. Relativiziraju zločine u Domovinskom ratu, a njihovi klijentelistički modeli upravljanja državom isti su kao i kod HDZ-a. Dok to ne promijene, ni s njima ne vidimo suradnju.

Što mislite o velikoj koaliciji, je li realna i koliko je to dobro, odnosno loše?

Ako dođe do velike koalicije, to bi bilo jako loše za državu jer bi se ujedinile dvije opcije koje njeguju klijentelizam i brinu samo o svojim stranačkim ljudima, a nikako o dobrobiti građana. Tada još važnija postaje uloga oporbe, kao kontrolora vladajućih. Tu vidimo sebe.

Tko po vama treba biti premijer, onaj tko osvoji najviše mandata ili dolazi u obzir netko treći?

Premijer treba biti osoba s podrškom građana i većine parlamentarnih stranaka, osoba s vizijom i liderskim sposobnostima da izvede ovu državu iz ponora u koji upada.

Tko bi bio bolji Milanović ili Plenković i zašto?

Ni jedan ni drugi jer su na čelu stranaka koje nas 25 godina vode u krivom smjeru. Mi to želimo zaokrenuti.

Pod kojim uvjetima biste podržali Petrova kao premijera?

Nema tih uvjeta.

Kampanju vodite predstavljajući segment po segment svog programa. Koliko su ljudi zainteresirani za takav, ozbiljan pristup?

Ljude se vara 25 godina s praznim obećanjima. Političari im lažu. Naš pristup im je novost i iznenađenje, a kad shvate da smo ozbiljni i uporni - oduševljeni su. S takvim reakcijama se susrećemo.

Predstavili ste i prijedlog proračuna za naredne tri godine. Tko vam ga je izradio i na temelju čega se nadate da nije bilo uzaludno?

Prvi put u Hrvatskoj je jedna politička stranka prije izbora predstavila trogodišnju projekciju proračuna i svoj program u njemu. Izradili su ga naši stručnjaci na čelu s Majom Vehovec, potpredsjednicom stranke. To bi trebao postati standard u predstavljanju ideja biračima, umjesto praznih obećanja i populizma. Brojke ne lažu.

Ako budete u prilici birati, koji biste resor u vladi najradije preuzeli i realizirali ga po svom programu?

Odnose u Vladi vidimo potpuno drugačije. Sudionici u Vladi trebaju biti partneri, ravnopravno participirati u svim resorima i birati najbolje ljude za određene pozicije.

Založili ste se za nastavak kurikularne reforme i za ukidanje vjeronauka u školama, to znači i raskid ugovora s Vatikanom?

Mi se zalažemo za reviziju Vatikanskih ugovora, a povrh svega za transparentno trošenje proračunskog novca, odnosno novca svih poreznih obveznika.

Vaš suprug se u nedavnom intervjuu izjasnio kao nevjernik, jeste li vi vjernica?

Oboje dolazimo iz vjerničkih obitelji i odgajani smo u katoličkom duhu. Poštujem univerzalne ljudske vrijednosti koje promovira istinsko kršćanstvo. Takve vrijednosti prenosimo i na svoju djecu.

Zašto vam djeca idu na vjeronauk?

Djeca se upoznaju s tradicijom i kulturom u kojoj smo i mi odrasli, žive na taj način u harmoniji s cijelom našom obitelji.

Do kada smatrate da će svjetonazorska pitanja biti bitna u današnjoj Hrvatskoj?

Takve teme će dominirati sve dok državu vode neodgovorni političari. Kada bismo mi upravljali državom, vrijednosti liberalne demokracije ne bi se dovodile u pitanje.

Koliko su realna obećanja vaših protivnika o smanjenju PDV-a i povećanju plaća?

Nerealna su, kao i sva njihova dosadašnja obećanja.

Što vi obećavate svojim biračima?

Krv od žuljeva, znoj od napora i suze radosnice, kad se, nakon teškog posla, stvari zaokrenu na bolje.

Može li se Hrvatska, kako kažete, zaokrenuti i kako to kanite postići?

Hrvatska se može zaokrenuti uz pomoć svih ljudi kojima je dosta prevara. Mi upravo pokazujemo primjerom da se stvari mogu mijenjati i pozivamo sve da se uključe u zaokretanju Hrvatske. Nema drugog načina. Neće nam nitko servirati modernu, gospodarski naprednu, tolerantnu i otvorenu državu, već se za nju trebamo izboriti.

>> HNS objavio 7 jamstava za Most: 'Moraju ih ovjeriti kod javnog bilježnika'